Proteas optimisties oor Netbal-wêreldbeker | Maroela Media
Karla Pretorius (regs) is een van die wêreld se bestes. Foto: Facebook.
Die Protea-netbalspan staan Juliemaand hul beste kans in 25 jaar om 'n medalje by die Wêreldbeker in Liverpool in die Verenigde Koninkryk te wen.
Suid-Afrika het in 1995 'n silwer medalje tydens die Wêreldkampioenskap in Birmingham ingepalm.
Norma Plummer (afrigter) het op die vooraand van die span se vertrek na die Verenigde Koninkryk gesê dat die Proteas baie in die afgelope paar jare gegroei én verbeter het. Sy is boonop optimisties oor hul kanse om met 'n medalje huiswaarts te keer.
"Die vierhoekige reeks teen Australië, Engeland en Nieu-Seeland was ongelooflik belangrik omdat dit die spelers geleer het om druksituasies te hanteer. Ons het vir Engeland geklop en Nieu-Seeland kon ons eers in bykomende tyd gewen," het Plummer gesê.
"Hulle het geleer hoe om kalm in die drukkoker van internasionale wedstryde te bly, sowel as om ongemaklike situasies doeltreffend te hanteer."
Die feit dat 'n rits spelers in Nieu-Seeland, Australië en Engeland se professionele ligas speel, dra ook baie tot hul sukses van die afgelope paar maande by.
"Ons het ses spelers wat in Australië se Suncorp-liga speel – die kompeterendste liga ter wêreld. Karla Pretorius en Phumza Maweni speel saam vir die Sunshine Coast Lightning-span en is gesamentlik die beste verdedigers in die kompetisie," sê Plummer.
"Die spelers in ons span wat oorsee speel, meet kragte teen van die beste internasionale spelers. Hulle hoef vir absoluut niemand terug te staan nie," het sy bygevoeg.